NECESITĂŢILE LOCALE ŞI POLITICILE GLOBALE 


Egidiu CONDAC 
Confederaţia Caritas România 


Motto: 

„Cei unsprezece discipoli au mers în Galileea, la muntele unde le-a poruncit 

Isus. Când l-au văzut, I s-au închinat, dar se îndoiau. Apoi Isus s-a apropiat şi 

le-a zis: «Toată puterea din cer şi de pământ mie mi-a fost dată. Mergeţi deci şi 

faceţi discipoli la toate naţiunile, botezându-i în numele Tatălui, şi al Fiului, şi 

al Sfântului Duh, învățându-i să respecte tot ce v-am poruncit vouă. Şi, iată, eu 
sunt mereu cu voi până la sfârșitul veacurilor»” (Mt 28,16-20). 


Globalizarea - un concept nou? 


Vocabularul nostru se îmbogățește periodic. Noi cuvinte şi expresii inva- 
dează spaţiul public. Poluare, încălzirea planetei, dezvoltare durabilă, strategii, 
globalizare sunt o parte dintre acestea. Ele sunt nu doar nişte concepte la 
modă, ci reflectă o preocupare serioasă pentru tot mai mulți oameni. La înce- 
put au fost mult mai puţini. Între timp aceste subiecte au ajuns pe agenda gu- 
vernelor şi a forumurilor internaționale. 

Dar este cu adevărat globalizarea un fenomen nou? Ascultând porunca 
dată de Isus ucenicilor săi, înţelegem, de fapt, că globalizarea este un fenomen 
care s-a născut încă în Biserica primară, deşi conceptualizarea şi tratarea sa cu 
metodă este mult mai târzie, în epoca postindustrială. Biserica a fost şi este 
universală în temeiul acestei porunci. În era comunicaţiilor multimedia are 
loc o suprapunere tot mai frecventă între aspectul global şi cel local al proble- 
melor, al intereselor. Pentru a risipi şi limpezi orice dubii cu privire la rolul 
jucat de globalizare în existența omenirii, este important să înțelegem o dată 
în plus care a fost mesajul cu care au fost trimişi şi învestiţi aceşti discipoli. 

Evanghelia este, în primul rând, vestea cea bună, un mesaj de iubire, de 
toleranţă. Şi cum putea fi altfel din partea cuiva care a suferit toate treptele de 
umilință din partea poporului său, de la neîncredere, ironie, invidie până la 
moartea degradantă prin răstignire? Dacă astăzi lumea manifestă o vie îngri- 
jorare faţă de efectele globalizării, faptul se datorează, în primul rând, tot unor 
decizii pe care le iau unii oameni, guverne sau mari companii. Poluarea masivă 

a unor mari suprafeţe de teren, despăduriri imense, mutarea unor fabrici din- 
tr-o ţară în alta sunt doar câteva exemple. Ele se făceau şi în trecut, dar la o 
scară mult mai redusă. Dezvoltarea tehnologică şi informaţională a multipli- 
cat efectul distructiv, pe de o parte, şi impactul informaţional, pe de altă parte. 
Lumea este tot mai conștientă, mai informată despre ce se întâmplă aici sau 
acolo. Conceptul de proximitate a devenit tot mai relativ. 


Provocările globalizării 


Putem vorbi cu adevărat despre nişte provocări în domeniul globalizării? 
În domeniile vieţii sociale, fie că e vorba de educaţie, familie, servicii medicale, 
de viaţa politică, de economie sau chiar de religie, nimeni şi nimic nu poate să 
ignore acest fenomen necontrolabil care se numește globalizare. Abuzurile 
unor guverne totalitare precum cele din Burma (Myanmar) sau, mai recent, 
China ajung instantaneu la cunoştinţa publicului din lumea întreagă datorită 
tehnicilor performante de captare, prelucrare şi transmitere a imaginilor. Dar 
aceste tehnici sunt în același timp şi la dispoziţia teroriștilor, în elaborarea 
comploturilor pe întreaga planetă; sau la dispoziţia rețelelor de trafic de per- 
soane sau de exploatare sexuală a copiilor. Mai sunt folosite şi în propaganda 
religioasă a diferitelor secte. Imaginea tradițională a satului izolat de lume din 
cauza lipsei drumurilor, a serviciilor poştale se schimbă dramatic pe fondul 
invaziei internetului şi a serviciilor de telefonie mobilă şi televiziunii prin ca- 
blu. Familia tradițională cu obiceiurile şi valorile sale este supusă unui proces 
de erodare ca urmare a timpului tot mai mare pe care oamenii, fără diferență 
de vârstă, îl jertfesc pe altarul internetului, televiziunii prin cablu şi telefonului 
mobil. Oamenii nu mai au timp să comunice direct, ci o fac prin substitute de 
comunicare, chiar dacă se află la distanţe relativ mici, şi atunci în detrimentul 
celor din familiile proprii. Cultura globalizării, dacă o putem numi şi aşa, îşi 
face loc în civilizaţia secolului al XXI-lea cu concursul larg al maselor tot mai 
largi de persoane care nu au sau refuză moştenirea culturală a generaţiilor 
precedente pentru că e mai dificil de asimilat. Putem, de aceea, face o paralelă 
destul de acceptabilă între globalizare şi cultura McDonalds, care, de fapt, este 
un antemergător al conceptului de globalizare. 

Dar provocarea supremă pe care o aduce globalizarea este nevoia şi lipsa 
simultană de strategii pe care comunităţi diverse, familii, societăți, guverne nu 
le au, sau le improvizează în grabă, precum nişte saci de nisip aruncaţi în calea 
unei viituri ce spulberă totul în cale. Această provocare supremă are nevoie de 
răspuns, un răspuns hotărât, conştient, şi o adaptare a unui organism la o 

schimbare care nu vine treptat, ci adesea în salturi, asemenea unor calamități 
naturale. Individul este prin natura sa supus unor habitudini şi inerții care îl 
îndeamnă la comoditate şi urmarea unor practici moștenite sau dobândite. 
Asaltul informațional, accelerarea evenimentelor adusă de globalizare aduc o 
presiune care suprasolicită şi pune în evidenţă inerția fiecărui sistem individual 
sau instituțional. 

Mişcarea ideilor, a capitalurilor sau a grupurilor tot mai numeroase de per- 
soane în cadrul sau în afara legii, iată o serie de provocări pe care trebuie să le 
înfruntăm. Asemenea celor din vechime, precum romanii la marginile Impe- 
riului în Scoţia, sau chinezii, şi alte popoare bogate încearcă să stăvilească valul 
migraţiilor prin ziduri. Dar, desigur, nu aceasta este soluţia valabilă. 


Nevoile locale 


Într-o epocă în care aerul condiționat şi tehnicile de microclimatizare ne 
oferă speranţa unei independenţe tot mai mari față de capriciile vremii, anu- 
mite fenomene globale care ţin de economie, precum creşterea continuă a pre- 
tului combustibililor fosili sau a produselor agricole, ne creează o imagine a 
unei lumi care consumă tot mai mult. Putem, de aceea, să înțelegem mai bine 
situaţia fraţilor lui Iosif din Vechiul Testament, care, mânaţi de foamete, au 
coborât în Egipt după grâu. La fel putem reflecta la protestul fiilor lui Israel 
care cârteau împotriva lui Moise şi a lui Dumnezeu pentru că au fost duși în 
pustiu, unde sufereau de foame și de sete împreună cu animalele lor. Dacă 
astăzi avem sisteme de irigații prin picurare, nu este mai puţin adevărat că 
lupta pentru resursele de apă poate provoca conflicte la fel ca în vremurile 
biblice. Dezvoltarea civilizaţiei actuale a adus noi probleme. A trăi în secolul al 
XXI-lea nu este la fel de simplu ca acum câteva sute de ani. Furtunile din De- 
şertul Gobi fac aerul irespirabil în oraşele din peninsula coreeană sau chiar în 
Japonia. Poluarea, la rândul ei, a devenit insuportabilă pentru marile orașe din 
China şi India. Dezvoltarea economică în ritm accelerat a acestor două ţări cu 
o populaţie imensă se face cu prețul istovirii resurselor de combustibil, polua- 
rea apelor, a pământului și a aerului. Dacă în trecut aerul și apa, precum şi 
pământul erau considerate ca un dat firesc, a devenit tot mai clar că astăzi re- 
prezintă o resursă fără de care nu se poate vorbi de dezvoltare. Proiectele de 
mai mică sau mai mare anvergură nu trebuie deci să afecteze ecosistemele sau 
modul de viață al unor întregi grupuri de oameni. La fel ca în secolul al XIX-lea, 
în expansiunea spre vest din America, construirea unor autostrăzi sau gazo- 
ducte duce la modificări grave ale climei. Încălzirea globală care afectează şi 

nordul siberian va pune în pericol şi stabilitatea terenului înghețat care suportă 
aceste conducte. Pericolul unor accidente provocat de ruperea gazoductelor 
nu este câtuşi de puţin o simplă ficţiune. Revenim iarăși la adevărul elementar 
că pământul îi aparține, în primul rând, lui Dumnezeu, iar destinaţia sa este, 
în primul rând, universală. 

Nevoile oamenilor sunt aceleaşi, dar în același timp mult mai diverse şi mai 
complexe. Rezolvarea nevoilor primare a devenit în acelaşi timp tot mai com- 
plicată. Standardele de locuire şi confort au evoluat. Climatul a devenit mai 
aspru şi mai instabil. Tehnologiile de izolare termică sunt costisitoare, la fel ca 
şi materialele. Cât priveşte alimentaţia, ea a devenit o la fel de importantă pro- 
blemă. Trăim pe pielea noastră o scumpire aproape fără precedent a produselor 
alimentare. Experții încearcă tot felul de explicaţii. Există, desigur, explicația 
secetelor prelungite. Pe de altă parte, unele ţări aflate în dezvoltare consumă 
mai mult decât o făceau în urmă cu 40-50 de ani. Creşterea consumului de 
carne a determinat creşterea nevoilor de furajare. Cine plăteşte prețul? Un 
prim răspuns: cei mai săraci. Statele sărace, suprapopulate, expuse vitregiilor 
naturii (inundaţii, secete), nu sunt capabile să le asigure cetățenilor lor ali- 
mente la preţuri accesibile. Aceştia sunt primii candidați la emigrare econo- 
mică, de cele mai multe ori în afara legii. 

Aşadar am stabilit că nevoile primare ale comunităţilor şi persoanelor au 
rămas aceleaşi. Dar, în plus, ele sunt mult mai greu de împlinit. Sunt condițio- 
nate de factori globali mult mai greu de cuantificat sau controlat. Guvernele, 
forurile globale sau înțelegerile interstatale au încercat să regleze aceşti factori 
pe domenii sectoriale. Spre exemplu, Protocolul de la Kyoto (decembrie 1997) 
se referă la efectele încălzirii globale. Unele țări mari precum SUA, China sau 
Rusia nu l-au semnat pe motiv că nu recunoșteau acest fenomen. Între timp 
lucrurile s-au mai schimbat. 

Dar, desigur, există şi alte nevoi. Să nu uităm sănătatea. Să ne amintim ca- 
zul slujbaşului regal din Evanghelie care avea un fiu bolnav şi care a venit la 
Isus. Ela călătorit aproape 40 km din Cafarnaum până în Cana Galileii pentru 
a se închina şi a cere ca fiul său să fie vindecat (cf. In 4,43-54). Cu siguranţă, 
acel om nu a călătorit în condiţiile pe care ni le oferă confortul de azi. A călă- 
torit pe spinarea unui asin sau poate a parcurs întregul drum pe jos, în sandale. 
Credinţa sa nu poate fi egalată decât de disperarea din zilele noastre a unor 
oameni care, în ciuda civilizaţiei moderne, sunt izolați şi lipsiți de mijloace 
decente de viaţă sau asistență medicală, la distanţe incredibil de mici de cen- 
trul marilor oraşe. 

Putem vorbi despre nevoi fără a le conceptualiza. Nu acesta este scopul 
nostru, desigur. Putem să le considerăm ca pe un dat. Satisfacerea lor este însă 
marea bătaie de cap a omenirii. Aici se despart marile ideologii, gândirile po- 
litice şi economice. Unii au spus că problemele oamenilor și nevoile lor pot fi 
rezolvate de mâna invizibilă a pieţii (vezi Adam Smith). De altfel, piaţa a pă- 
truns până în inima templului, de unde Isus i-a dat afară pe negustorii care 
vindeau animalele care erau aduse ca jertfă. Desigur, piaţa a pătruns şi în do- 
meniul serviciilor sociale, medicale şi educative. Dar astăzi, în anul 2008, pa- 
truzeci de milioane de americani nu au asigurări medicale, iar alți 16 milioane 
au asigurări medicale incomplete. Deci aproape 60 de milioane de oameni, de 
trei ori populația României, se află într-o situaţie precară în cea mai bogată şi 
puternică naţiune din lume. 

Educaţia este un alt domeniu despre care vorbim atunci când ne referim la 
dezvoltare durabilă. La fel ca şi în cazul sănătăţii, infrastructura, starea sa pre- 
cară sau chiar lipsa ei au determinat condamnarea la înapoiere a teritorii ex- 
tinse şi chiar la emigrare şi subpopulare. Existenţa într-un mediu imprevizibil 
şi adesea ostil presupune cunoaşterea unor tehnologii tot mai diverse şi mai 
sofisticate. Și, în primul rând, aceasta înseamnă acces la educaţie în mod con- 
tinuu şi nemijlocit. 

Sistemele clasice de educaţie, în care birocraţia centrală şi locală joacă un 
rol hotărâtor, ignoră nevoile comunităților şi mijloacele cele mai potrivite de 
rezolvare. Multe organizații neguvernamentale şi chiar comunităţi de persoane 
religioase au încercat să găsească soluţii pentru aceste probleme dificile. Mulţi 
oameni trăiesc izolați perioade mari ale anului, nu numai din cauza lipsei in- 
frastructurii, ci şi a unor fenomene care se repetă tot mai des precum inunda- 
ţii, furtuni sau alte calamităţi ce blochează mijloacele normale de comunicare, 
transport şi acces al persoanelor care se ocupă de educaţie. Au fost găsite şi 
promovate tehnologii şi instrumente didactice care trebuie să ajungă la înde- 
mâna celor aflați în nevoie. Sistemele de învățământ la distanță au pus la dis- 
poziţie posibilitatea de a absolvi inclusiv forme de educaţie superioară via In- 
ternet. De asemenea, au fost proiectate şi comercializate computere portabile 
la preţ redus pentru copiii din ţările sărace, un proiect care a fost salutat şi 
aprobat de multe congregaţii religioase ale Bisericii Catolice - laptopul de 100 
de dolari. 

Nevoile de educaţie privesc, aşa cum am menţionat, nu numai vârsta copi- 
Jăriei. Ele se adresează întregii durate a vieţii. Oamenii au nevoie şi trebuie să ştie 
cum să utilizeze informaţia, să o transmită şi să o prelucreze. Există informaţie 

cu caracter vital. Avertizările meteo, legate de producerea unor calamităţi pe 
arii extinse, valuri seismice, uragane şi alte fenomene trebuie să găsească pre- 
gătite comunităţile. Dar sunt şi alte informaţii din viaţa de zi cu zi. 

Accesul la informaţii tehnologice legate de culturile agricole, alte domenii 
precum pescuitul, mişcarea bancurilor de peşti, sau legate de comerţ, evoluția 
preţurilor la bursele specializate, reprezintă tot atâtea domenii vitale pentru 
supraviețuirea sau dezvoltarea unei comunități. Evaluarea acestor nevoi nu 
este doar apanajul sau monopolul guvernamental. Este, în primul rând, o pro- 
blemă de conștiință comunitară. 

Acest lucru este dificil pentru locurile unde tradiţia comunitară a fost dis- 
trusă de regimurile dictatoriale şi totalitare precum comunismul din ţara 
noastră şi din Estul european. Acest sistem a nivelat conştiințele şi a anulat 
orice inițiativă care nu era controlată de regim. Statul nu a respectat resursele 
interne şi, în primul rând, resursele umane, în ciuda lozincilor cu care intoxica 
mass-media internaţională. Mediul a fost una dintre cele mai importante vic- 
time. Industria, dar nu mai puţin şi agricultura, a fost printre principalii fac- 
tori de poluare. Oamenii la nivel individual au copiat indiferența şi agresivita- 
tea instituțională asupra naturii. 

În prezent, asistăm la o stare de lucruri puțin modificată faţă de cea din anii 
'80. Autorităţile acționează mai mult în planul declaraţiilor. Educaţia comuni- 
tăților revine organismelor neguvernamentale, care, prin caracterul lor mai 
flexibil, nebirocrat, sunt mai aproape de nevoile locale. Caritas, care este orga- 
nizaţia ce pune în practică doctrina socială a Bisericii, derulează prin proiec- 
tele sale o serie de acţiuni menite să pună în mișcare coeziunea socială a co- 
munităților. Astfel, un proiect derulat în comuna Ştefan cel Mare din județul 
Bacău este doar un început în construcţia solidarităţii locale în jurul credinţei. 
Aici au fost plantați puieţi pentru stabilizarea unor versanţi. Organizațiile ne- 
guvernamentale, printre care şi Caritas, au un rol fundamental în conceperea 
şi introducerea unor strategii. Nu numai comunităţile trebuie educate. Chiar 
autorităţile au aceste nevoi. Ecuația dezvoltării comunitare include şi parame- 
trul numit autoritate locală și centrală. Gestionarea resurselor interne şi, mai 
ales, externe, în contextul intrării în UE, priveşte în mod direct nivelul de 
competenţe ale acestor autorităţi. Transparenţa, corectitudinea, promptitudi- 
nea, acordarea accesului la informaţii sunt doar câteva aspecte. 

Organizațiile nonguvernamentale sunt primele care, prin activitatea lor, 
acționează spre mărirea eficienţei autorităţilor publice. Caritas face parte dintr-o 
reţea internațională cu vechime şi mare experienţă în gestionarea fondurilor 

de dezvoltare. Colaborarea cu autorităţile locale, valorificarea experienţei re- 
țelei Caritas ar putea fi o reţetă de dezvoltare pentru comunităţile locale. La fel 
ca şi Biserica din care face parte, Caritas este în același timp o organizaţie lo- 
cală, dar şi una cu caracter practic global. Experienţa anterioară dovedită în 
alte zone geografice este valorificată ulterior. Acesta este cazul unor programe 
naționale ca SID (Servicii de îngrijire la domiciliu pentru persoane bolnave şi 
pentru vârstnici), BACH (Birou de asistență și consiliere pentru persoane cu 
handicap), dar şi a programelor de prevenire şi combatere a calamităţilor na- 
turale. 


Globalizare versus localism 


Problemele şi nevoile comunităţilor locale trebuie văzute în opoziţie cu 
cele ale lumii? În istoria mai îndepărtată, ca şi în cea recentă, au existat mai 
multe răspunsuri şi abordări, în funcţie de interese. În societatea seculară, ca 
şi în Biserică, au existat tendinţe centrifuge în numele promovării unor interese 
locale, dar uneori au denaturat în satisfacerea unor ambiţii ale unor lideri lo- 
cali. Apariţia unor entități statale desprinse din trupul unor state mai vechi 
este uneori o formă de emancipare justificată, alteori, o formă de manipulare 
pusă la cale din exterior. Dar în contextul actual al dezvoltării nu putem dis- 
cuta despre structuri viabile fără a stabili un raport corect între cele două 
abordări. 

Necesităţile dezvoltării antrenează o zonă largă de competențe şi, implicit, 
de organizaţii. Marile proiecte nu mai pot fi realizate prin decizii centralizate. 
Comunitățile locale, atunci când este vorba de realizarea unui proiect de in- 
frastructură de interes naţional sau internaţional, sunt chemate să joace cât 
mai eficient cartea interesului lor propriu. Însă acest interes trebuie armonizat 
cu interesul comunităţii naţionale. În ziua de astăzi, organizaţiile care fac parte 
din Biserică sunt tot mai angrenate în problemele sociale. Fie că răspund che- 
mării Bisericii, formulată în doctrina socială, fie că fac parte din carisma pro- 
prie a congregaţiei respective, ele se implică tot mai consistent. Apar în mod 
inevitabil o serie de specializări, dar şi de colaborări cu structuri statale sau 
internaţionale. Persoane consacrate sau laici care fac parte din aceste structuri 
acționează în două ipostaze diverse: ca oameni ai Bisericii, dar şi ca specialişti 
în diverse domenii: economie, istorie, antropologie, matematică, probleme ale 
mediului, intervenţii în situaţii de urgenţă. În plus, ei valorifică o experienţă 
pe care Biserica a învăţat să o folosească timp de două milenii: gestionarea 

intereselor comunităţilor locale, a tensiunilor inerente care apar între comuni- 
tăți sau între centru şi comunități. 

Globalizarea este, prin urmare, un fenomen pe care trebuie să-l vedem nu 
ca pe un duşman al umanităţii. Rezolvarea problemelor legate de globalizare 
înseamnă implicarea unor competenţe în știință, cercetare, educaţie şi, nu în 
ultimul rând, o chestiune de credință. Avantajul care derivă din caracterul de 
reţea al organizaţiilor de genul Caritas este că se pot concepe strategii la nivel 
local, naţional, regional sau global pentru a face presiuni, lobby sau susține 
anumite teme sau subiecte pe agenda de lucru a organismelor chemate să adopte 
decizii. De aceea, pentru a fi în slujba comunităților, trebuie să învăţăm cum 
funcţionează instituțiile administrative, cum este conceput sistemul legislativ, 
cum se iau deciziile. 

Serviciile comunitare, care fac parte din esenţa activităţii acestui tip de or- 
ganizaţii, reprezintă doar o parte a întregului. Implicarea în comunitate în- 
seamnă și un lucru mai puţin vizibil, dar nu mai puţin important: promovarea 
şi apărarea intereselor acelei comunităţi, a cunoașterii nevoilor prezente şi an- 
ticiparea celor viitoare. 

În acelaşi timp, caracterul de rețea oferă avantajul schimbului de informaţii, 
al articulării strategiilor, al identificării unor resurse care pot să fie puse în 
comun sau împrumutate în situaţii de criză. Barierele informaţionale trebuie 
înlocuite cu strategia comunicării în interesul întregii comunități globale şi al 
fiecărei comunităţi locale. 


Concluzii 


Am încercat să vedem pe parcurs dacă există o legătură reală între necesi- 
tăţile comunităților locale şi politicile globale. Dacă am fi răspuns cu nu la 
această întrebare, am fi putut găsi un exemplu în istoria noastră recentă. Ne- 
cesităţile locale, înțelegând, prin extensie, şi naţionale, pot fi satisfăcute în pa- 
radigma răspunsului negativ doar prin recurgerea la autarhie, reducerea con- 
sumului național și individual şi, în final, prin subdezvoltare. Țara noastră a 
oferit în ultimii ani ai dictaturii comuniste un exemplu relevant. Alternativa 
pozitivă o reprezintă însă colaborarea, specializarea, schimbul de competenţe 
şi experienţe, dezvoltarea bazată pe circulaţia liberă a resurselor şi oamenilor. 
Putem adăuga aici funcţionarea principiului autonomiei locale în slujba dez- 
voltării comunităților. 

Toate acestea au fost sintetizate, de altfel, în doctrina socială a Bisericii, mai 
precis, în principiul subsidiarității. 

Politicile globale aparținând organismelor statale, forurilor internaţionale 
sau entităţilor economice pot să fie armonizate cu interesele locale de dezvol- 
tare dacă există strategii viabile, competenţe pe plan local şi instrumente de 
promovare, comunicare şi influențare a deciziilor. Aici se află rolul decisiv al 
organizațiilor neguvernamentale, care reprezintă un barometru al opiniei pu- 
blice, dar şi un apărător al intereselor comunitare. 


